**Н А Р Е Д Б А № 3**

**ЗА ОБЕМА НА ЖИВОТНОВЪДНАТА ДЕЙНОСТ И МЕСТАТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА ЕЛХОВО**

 **РАЗДЕЛ І**

 **ОБЩИ ПОЛОЖЕНИЯ**

**Чл.1.(1)** Тази наредба урежда и определя обема на животновъдната дейност и местата за отглеждане на селскостопански животни в населените места на територията на община Елхово, регламентира отглеждането за лични нужди, промишленото отглеждане на селскостопански животни, ограниченията и забраните за отглеждането им и осъществяването на контрол върху санитарно- хигиенното състояние в населените места.

(2)В строителните граници на населените места на територията на Община Елхово е позволено отглеждането на селскостопански животни за лични нужди.

(3)Отглеждането на селскостопански животни със стопанска цел в индустриални ферми се извършва извън строителните граници на населените места.

(4)Допуска се отглеждането на селскостопански животни със стопанска цел във фамилна и индустриална ферма в рамките на населените мяста в специално определени за отглеждането на селскостопански животни места, стопански дворове или имоти с променено предназначение.

(5)Допуска се отглеждане на селскостопански животни (ЕПЖ, ДПЖ, еднокопитни) в животновъдни обекти тип пасища, целогодишно, при условие, че обектите отговарят на изискванията на чл.18а, ал.2 от Наредба № 44 от 20 април 2006г. за ветеринарномедицинските изисквания към животновъдните обекти.

(6) Селскостопанските животни на територията на Община Елхово се отглеждат в животновъдни обекти, които се изграждат в и извън населените места според вида на животните и целта за която се изграждат, и отговарят на изискванията на Наредба № 44 от 20 април 2006г. за ветеринарномедицинските изисквания към животновъдните обекти.

**Чл.2.** Наредбата регламентира реда и условията за отглеждане на селскостопански животни на територията на община Елхово, както и взаимоотношенията между общинската администрация, собствениците на животни и институциите, имащи отношение по отглеждането на животни в лични стопанства или животновъдни ферми. Разпоредбите й са задължителни за всички лица на територията на общината, свързани с дейностите по чл.1.

**Чл.3**. Наредбата не се отнася за отглеждане на домашни любимци, компаньони и лицензирани приюти за безстопанствени животни.

**Чл.4.** Отглеждането на всички животни, за които се изисква специално разрешение от РИОСВ (охлюви, земноводни, влечуги, калифорнийски червеи и др.), се извършва след получаване на съответното разрешително.

**Чл.5.** Отглеждането на пчелни семейства се извършва в съответствие с разпоредбите на Закона за пчеларството и Закона за ветеринарномедицинската дейност (ЗВДМ).

**РАЗДЕЛ ІІ**

**ОТГЛЕЖДАНЕ НА СЕЛСКОСТОПАНСКИ ЖИВОТНИ ЗА ЛИЧНИ НУЖДИ**

 **Чл.6. (1)** Съгласно разпоредбата на чл.4а от Наредба № 44 от 20 април 2006г. за ветеринарномедицинските изисквания към животновъдните обекти в личните стопанства на физическите лица, могат да се отглеждат за лични нужди, селскостопански животни, както следва:

1. до два броя едри преживни животни (ЕПЖ) и приплодите им до 12 - месечна възраст;

2. до десет броя дребни преживни (ДПЖ) с приплодите им до 9-месечна възраст;

3. до три броя прасета за угояване, различни от свине майки и некастрирани нерези;

4. до два броя еднокопитни и приплодите им до 12-месечна възраст;

5. до десет възрастни зайци с приплодите им, но не повече от сто броя общо;

6. до петдесет възрастни птици независимо от вида;

7. до сто бройлера или подрастващи птици независимо от вида.

**(2)** Обектите, в които ще се отглеждат животните за лични нужди по ал.1 трябва да отговарят на изискванията по чл.4, ал.1, т.2, 3,5 и 6 от Наредба № 44 от 20 април 2006г. за ветеринарномедицинските изисквания към животновъдните обекти и да имат обособено място за съхранение и обеззаразяване с тор.

**(3)** Обособените места за съхранение и обеззаразяване на торта трябва да са съобразени с капацитета и технологията за отглеждане, с отстояние не по малко от 100м. от административни сгради, училища, детски градини и болнични заведения и на 20 м. от жилищни сгради, собственост на трети лица.

**Чл.7. (1)** Животновъдните обекти – лични стопанства за отглеждане на животни за лични нужди подлежат на регистрация в ОДБХ-Ямбол.

**(2)** Заявлението по образец за регистрация на животновъдния обект се подава чрез кмета или кметския наместник на населеното място, като за всяко заявление се издава входящ номер. На всеки 10 дни кметът или кметския наместник предоставя на ОДБХ-Ямбол за регистрация на всички постъпили за периода заявления.

**(3)** В 7-дневен срок от получаване на заявлението директорът на ОДБХ-Ямбол със заповед определя комисия за извършване на проверка на личните стопанства за спазване на изискванията на Наредба №44 от 20 април 2006г. за ветеринарномедицинските изисквания към животновъдните обекти, в състава на която се включва, кмета или кметският наместник или оправомощено от него лице.

**(4)** В срок до 7-дни от приключване на проверката, комисията предоставя на директора на ОДБХ-Ямбол становище за регистрация или отказ. Ако комисията установи, че личното стопанство не отговаря на ветеринарномедицинските изисквания, дава писмено предписание на заявителя и определя срок за отстраняване на пропуските.

**(5)** При отстраняване на пропуските преди изтичане на посочения в предписанието срок, заявителят писмено информира ОДБХ-Ямбол, чрез кмета или кметския наместник. В срок до 7 работни дни комисията извършва повторна проверка на обекта. За резултатите от проверката се съставя протокол, който се представя на директора на ОДБХ- Ямбол.

**(6)** В срок до три работни дни от представяне на становището на комисията, директора на ОБДХ – Ямбол издава удостоверение за регистрация или мотивирано отказва регистрацията.

**(7)** Регистрацията на животновъдните обекти е безплатна и безсрочна.

**Чл.8.** Отглеждането на селскостопански животни с капацитети извън посочения в чл.6 се извършва в семейни и индустриални ферми.

**Чл.9.** Животновъдните обекти се изграждат според вида на животните и целта, за която се отглеждат. Същите трябва да отговарят на изискванията на Наредба №44 от 20 април 2006г. за ветеринарномедицинските изисквания към животновъдните обекти и на Закона за ветеринарномедицинската дейност.

**РАЗДЕЛ ІІІ**

**ЗАДЪЛЖЕНИЯ НА СОБСТВЕНИЦИТЕ НА СЕЛСКОСТОПАНСКИ ЖИВОТНИ ОТГЛЕЖДАНИ В ЖИВОТНОВЪДНИ ОБЕКТИ В ГРАНИЦИТЕ НА НАСЕЛЕНИТЕ МЕСТА.**

 **Чл.10.** Отглеждането на селскостопански животни за лични нужди е допустимо в поземлени имоти с жилищно предназначение, намиращи се в строителните граници на населените места на територията на Община Елхово в регистрирани животновъдни обекти.

**Чл.11.** Лицата, които отглеждат селскостопански животни, са длъжни да предприемат всички мерки за предотвратяване неконтролирано напускане на животните на границите на имота.

**Чл.12.** Придвижването на селскостопански животни на територията на Община Елхово от регистрирани животновъдни обекти до местата за пашуване, се извършва по маршрути, определени със заповед на кмета на кметство или кметския наместник на съответното населено място.

**Чл.13.** **(1)** Отглеждането на селскостопански животни за лични нужди се извършва в сгради и постройки съгласно условията на чл. 42, чл. 44 и чл. 45 от ЗУТ, разположени в имота на отстояние от съседни имоти и жилищни/ нежилищни сгради, както следва:

1. Три метра (3,00 м) от вътрешни граници на урегулиран поземлен имот при условие, че отпадните води се отвеждат в собствения имот.

2. Десет метра (10,00 м) от жилищни сгради, находящи се в дворното място, както и от сградите в съседните имоти.

3. При невъзможност за спазване на разстоянията по т. 1 и т. 2 е необходимо нотариално заверена декларация за съгласие от съответния (те) съсед (и).

4. На разстояние 100,00 (сто) метра от сгради с обществено-обслужващо предназначение (административни сгради, детски ясли и градини, болнични заведения и др.).

 **(2)** Сградите и постройките трябва да отговарят на следните изисквания:

1. Разрешителен режим на застрояване на стопански постройки за отглеждане на селскостопански животни, или сгради в режим на търпимост.

2. Водонепроницаеми подове и стени, позволяващи лесно почистване и измиване.

 3. Да са оградени по начин, осигуряващ безопасността на обекта и здравното благополучие на животните, който не позволява свободен достъп на хора и други животни.

4. Да са постоянно снабдени с вода за пиене от собствен или обществен водоизточник

5. Да имат обособени места или помещения за съхранението на фураж за изхранване и постеля, а при отглеждане на птици и свине и по начин, който не позволява достъпа на диви птици и гризачи до фуража и постелята

6. Да има обособено място или контейнер за временно съхранение на трупове от умрели животни.

**(3).**Отглеждането на птици и зайци да се извършва само при кафезни условия или в птичарници и зайчарници.

**Чл.14.** (1) Собствениците, съответно ползвателите, на животновъдни обекти със селскостопански животни са длъжни:

1. Да осигуряват ветеринарномедицинско обслужване на животните, които отглеждат, като сключват, с регистрирани ветеринарни лекари, договори за профилактика, лечение и диагностика на болести по животните и за изпълнение на мерките по Националната програма за профилактика, надзор, контрол и ликвидиране на болестите по животните и зоонозите в България;

2. Да спазват изискванията за хуманно отношение към животните, предвидени в българското законодателство и в законодателството на Европейския съюз;

3. Да спазват ветеринарномедицинските изисквания за отглеждане, придвижване и транспортиране на животните, предвидени в българското законодателство и в законодателството на Европейския съюз, като транспортират животни със съответните идентификационни документи с изключение на:

 а) придвижването на животните с цел ежедневна паша до регистрирано пасище по чл.18а или чл.18б съгласно Наредба №44/ 20.04.2006 г. и Закона за ветеринарномедицинската дейност;

 б) еднокопитните животни, участващи в състезания или в изложби, и еднокопитните животни – собственост на Министерството на вътрешните работи, които се транспортират само с ветеринарномедицински паспорт;

4. Да водят регистър на животните в животновъдния обект, в който вписват новородените, закланите, откраднатите, убитите, умрелите, продадените и придобитите животни; регистърът се съхранява за срок най-малко три години от последното вписване;

5. Да подписват и съхраняват паспортите на едри преживни и еднокопитни животни и ги представят при поискване на контролните органи;

 6. Да отговарят за официалната идентификация и съдействат за изпълнението на мерките по програмата за профилактика, надзор, контрол и ликвидиране на болести по животните и зоонози;

7. Да съхраняват дневник по образец, в който ветеринарният лекар, обслужващ животновъдния обект, записва проведените лечебно профилактични мероприятия;

8. Да предават в обект, регистрирани в ОДБХ по реда на чл. 262 от ЗВМД умрелите животни, техните паспорти и страничните животински продукти;

9. Да осигуряват постоянен достъп в животновъдния обект на контролните органи от БАБХ и други компетентни органи и оказват съдействие при извършването на проверката;

10. Да изпълняват предписанията и разпорежданията на ветеринарните лекари, свързани с прилагане на ветеринарномедицински контрол;

11. Да уведомяват официалния ветеринарния лекар на Община Елхово, не по-късно от 24 часа при влошаване на здравословното състояние на животни в обекта;

12. Да осигуряват условията, грижите и вниманието, съобразени с естествените нужди на селскостопанските животни, според вида и породата им, а именно:

 а) пространство за настаняване и оборудване, отговарящи на физиологичните и поведенческите особености на животните;

 б) подходящ микроклимат - помещенията да са с подходяща температура, влажност и движение на въздуха, проветряване и осветление;

в) необходимите количества подходяща храна, вода, които да ги поддържат в добро здравословно състояние;

 г) свободен достъп до местата за хранене и поене;

 д) необходимото пространство и свобода на движение;

е) подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните.

13. Да поддържат помещенията и прилежащите към тях площи чисти, в добро хигиенно състояние, като осигуряват редовно почистване, измиване и дезинфекция на инвентара и постройките за отглеждане на животни. Периодично да извършват дератизация и дезинсекция на помещенията.

14. В животновъдните обекти трябва да обособят място и/или изградят съоръжение за предварително съхранение и обеззаразяване на тор/ торови течности, съобразно вида и броя на отглежданите животни в тях, за не по-малко от 6 месеца, съгласно Наредба № 44/20.04.2006 г. за ветеринарномедицинските изисквания към животновъдните обекти. За личните стопанства в населените места на територията общината се изгражда торище и/или водоплътна изгребна яма в имота, отстоящи на 3,00 м от границите на имота и 20,00 м от жилищни сгради. Временно съхранение и депониране на торов отпадък в чужд или съсобствен поземлен имот се допуска само при наличие на писмено съгласие от собственика/ците на имота с нотариална заверка на подписа, договор за наем или друг документ, удостоверяващ ползването на имота.

15. Да не допускат натрупването на оборски тор в постройките за отглеждане на животни и прилежащата към тях свободна дворна площ за разходка, като торовата маса ежедневно се събира в съоръженията и същите периодично се почистват.

16. Да съхраняват торовата маса в изграденото торище/съоръжение в имота и при достигане на 2/3 от общия му обем, да извозват тора извън границите на парцела и го използват по начин, непозволяващ замърсяване на околната среда.

17. Да придружават животните при преминаването им през второстепенни за населеното място пътища.

18. Да осигуряват необходимите условия за безопасността на движението и недопускане на замърсяване при придвижване на животните по улици и пътища на територията на общината, в случаите когато липсва друга възможност за придвижване.

19. Да почистват със собствени средства направените замърсявания при прехода на животните по обществените терени и улици в населеното място.

19. Да не замърсяват общински или чужди частни терени и площи в резултат на отглеждането на селскостопански животни.

**Чл.15.** Забранява се:

1. Отглеждането на селскостопански животни и птици в условия, неотговарящи на изискванията на действащото законодателство, както и без осигуряване на чистотата на помещения, прилежащи площи, дворове към сътоветния животновъден обект.

2. Натрупването на оборска тор в постройките за отглеждане на животни и прилежащата към тях свободна дворна площ.

3. Отглеждането на животни в съсобствени парцели, без писменото съгласие на всички съсобственици.

4. Отглеждането на животни в нарушение на изискванията на чл.13, ал.1 от Наредбата.

5.Отглеждането на животни и птици по терасите на всички жилищни сгради, в избените, таванските помещения и входовете на жилищни сгради.

6.Влизането, преминаването и пашата на селскостопански животни на територията на паркове, градини, училища, детски градини и детски ясли, културни и здравни заведения, спортни обекти, сметища, гробищни паркове, сервитута на пътищата, допълнително забранени за паша с разпореждане на местните административни органи места, санитарно-охранителни зони на водоизточници и водоснабдителни съоръжения, както и безстопанственото им пускане в границите на населеното място;

7. Извеждането на селскостопански животни на паша извън определените от кмета или кметския наместник на населеното място маршрути.

8. Въвеждане на животни в обществени места;

9. Провеждане на борби/игри/ с животни със залагания;

10.Замърсяване на обществени места с оборски тор, торова течност и животински екскременти;

11. Преминаването през населените места на еднокопитни впрегатни животни без предпазни престилки.

12. Изхвърлянето на торова маса в съдовете за битови отпадъци и депонирането й върху площи общинска или държавна собственост в границите или извън населените места;

13. Клането на животни за собствени нужди на домакинствата на уличните платна, тротоари, зелени площи и др., извън имотите;

14. Изтичането на торова течност извън границите на животновъдните обекти, в които са изградени съоръженията за събирането й, както и превишаване на допустимия съгласно чл.14, т.16 от Наредбата обем на торовата площадка/съоръжение.

15. Изхвърлянето на труповете на умрели селскостопански животни или на части от тях в контейнери за битови отпадъци, върху общински или държавни терени. Същите се предават за обезвреждане в регистрирани обекти от ОДБХ или се загробват в трупосъбирателни пунктове или ями, изградени върху терени извън територията на населените места, определени от Кмета на Общината или Кмета на кметството.

16. Придвижването на селскостопански животни по улиците на населените места, освен ако няма друга възможност.

17. Оставянето на животни без надзор, както и свободното им придвижване/без придружител/.

**РАЗДЕЛ IV**

**ОТГЛЕЖДАНЕ НА СЕЛСКОСТОПАНСКИ ЖИВОТНИ СЪС СТОПАНСКА**

**ЦЕЛ В ЖИВОТНОВЪДНИ ОБЕКТИ, ИЗГРАДЕНИ В ГРАНИЦИТЕ НА**

**НАСЕЛЕНИТЕ МЕСТА**

**Чл.16.** Животновъдните обекти-постоянни пчелини, за отглеждане на пчелни семейства на територията на населеното място и вилна зона, следва да отговарят на следните изисквания:

1. имотите, в който се разполагат животновъдните обекти-постоянни пчелини да са оградени;

2. пчелините да са на разстояние не по-малко от 5 м. от границите на съседа, ако входовете им са ориентирани към него, и не по-малко от 3 м., ако входовете не са с лице към границите на съседния имот; При наличие на плътна ограда, висока над 2 м., или когато са разположени на склон и съседния имот е поне 2 м. под нивото на пчелина, пчелините могат да се настаняват и до самата ограда;

3. няма констатирано заразно заболяване по пчелите и пчелното пило в района, констатирано от органите на БАБХ:

4. да не се намират на разстояние. до малко от 100 м. от административни сгради, училища, детски градини и болнични заведения и на 20 м. от жилищни сгради;

5. на разстояние по-малко от 10 км. в район с регистрирани племенни пчелини за производство на елитни пчелни майки и резерватни пчели;

6. на разстояние, по малко от 5 км. в район с регистрирани репродуктивни пчелини за производство на племенни пчелни майки.

**Чл.17. (1)** Животновъдни обекти за отглеждане до 9 броя ЕПЖ с приплодите им до 12-месечна възраст, до 50 броя ДПЖ с приплодите им до 9-месечна възраст и до 10 броя еднокопитни с приплодите им до 12-месечна възраст, могат да бъдат изградени в жилищни имоти, разположени на крайната регулационна линия на населеното място, ако имат отстояние не по-малко от 30 м. от жилищна сграда изградена в съседен имот, и отговарят на изискванията на чл.4 и чл.10 от Наредба №44 от 20 април 2006г. за ветеринарномедицинските изисквания към животновъдните обекти.

**(2)**При невъзможност за спазване на разстоянията по ал. 1 е необходимо нотариално заверена декларация за съгласие от съответния (те) съсед (и).

**(3)** Генерираният оборски тор се извозва ежедневно на торова площадка, изградена в собствен или нает имот, отстоящ най-малко на 300 метра от строителните граници на населеното място и в съответствие с правилата за добра земеделска практика по чл. 6, т. 1 и т.7. б.“б“ от Наредба № 2 от 13 септември 2007 г. за опазване на водите от замърсяване с нитрати от земеделски източници.

**Чл.18.** Животновъдни обекти за промишлено отглеждане на селскостопански животни тип индустриални ферми в строителните граници на населените места в община Елхово се допуска в стопански постройки и сгради, изградени по реда и при условията на Закона за устройство на територията с предназначение за животновъдни обекти, в сгради и постройки на бившите трудово кооперативни земеделски стопанства, в случай, че сградите и постройките, в които се отглеждат животните са с предназначение за отглеждане на животни или представляват търпими строежи по смисъла на Закона за устройство на територията.

**РАЗДЕЛ V**

**ОТГЛЕЖДАНЕ НА СЕЛСКОСТОПАНСКИ ЖИВОТНИ СЪС СТОПАНСКА ЦЕЛ В ЖИВОТНОВЪДНИ ОБЕКТИ, ИЗГРАДЕНИ ИЗВЪН ГРАНИЦИТЕ НА НАСЕЛЕНИТЕ МЕСТА**

**Чл.19.** Извън строителните граници се разрешава отглеждането на всички видове животни с разрешение на административните органи /Община, РЗИ, БАБХ, РИОСВ, БД /и при изпълнение на съответните разпоредби по ЗУТ, ЗОЗЗ, ЗООС, ЗВ.

**Чл.20.** (1) Животновъдните обекти-постоянни пчелини, за отглеждане на пчелни семейства, извън територията на наседеното място, трябва да отговарят на следните изисквания:

1. разполагат с ограждение, осигуряващо безопасността на обекта, което не позволява достъп и свободно преминаване от хора и животни;

2. имат поставена информационна табела на входа, съдържаща данни за идентификация на обекта;

3. снабдени са постоянно с вода;

4. не се намират на разстояние, по-малко от 10 км. в район с регистрирани племенни пчелини за производство на елитни пчелни майки и резерватни пчели;

5. не се намират на разстояние, по малко от 5 км. в район с регистрирани репродуктивни пчелини за производство на племенни пчелни майки.

(2) За обектите по ал.1, намиращи се в защитени територии по смисъла на Закона за защитените територии, изискванията по ал. 1, точки 1 и 2 не се прилагат.

(3) При подвижно пчеларство, разрешенис за настаняване или преместване на временен пчелия се издава от кмета/ кметския наместник/ в деня на подаване на молбата, при наличие на изискванията на чл.13. ал.1 от Закона за пчеларството, а за поземлени имоти

в горски територии-по реда на Закона за горите.

(4) Кметовете/ кметските наместници/ водят регистър на пчелните семейства на подвижното пчеларство.

**Чл.21**. (1) Животновъдни обекти-пасища се създават за отглеждане на едри и/или дребни преживни животни и/или еднокопитни животни, целогодишно пасищно и трябва да отговарят на следните изнсквания:

1. разполагат с ограждение, осигуряващо безопасност на обекта, което не позволява свободен достъп на хора и неконтролируемо движение на диви и селскостопански животни;

2. разполагат с площ от поне два декара за една животинска единица;

3. имат осигурен постоянен достъп до вода и храна;

4. имат навес с минимум две съседни страни, който да осигурява защита от неблагоприятни атмосферни влияния и други вредни въздействия върху здравословното състояние на животните;

5. разполагат с обособено място или изградено съоръжение, което дава възможност за бързо залавяне и фиксиране на животните при извършване на ветеринарномедицински или зоотехнически манипулации;

6. на входа на обекта имат поставена информационна табела с данни за идентификацията на обекта.

 (2) Изискванията по ал. 1, точки 1,4 и 6 не се прилагат, когато в животновъдния обект, за периода 15 ноември до 15 март не се отглеждат животни.

 (3) За обектите по ал.1. намиращи се в защитени територии по смисъла на Закона за защитените територии, изискванията по ал. 1, точки 1,2,4 и 6 не се прилагат.

**Чл.22.** Животновъдни обекти за отглеждане на калифорнийски червеи следва да отговарят на изискванията на чл.17ж от Наредба №44 от 20 април 2006г. за ветеринарномедицинските изисквания към животновъдните обекти.

**Чл.23.** За отглеждането на всички останали животни, за които се изисква специално разрешение от РИОСВ (охлюви, земноводни, влечуги и др.), регистрирането на обекта става след получаване на съответното разрешително.

**РАЗДЕЛ VI**

**ИДЕНТИФИКАЦИЯ И ТРАНСПОРТИРАНЕ НА СЕЛСКОСТОПАНСКИ**

**ЖИВОТНИ**

**Чл.24.(1)** Животните (ЕПЖ, ДПЖ, свине и еднокопитни) подлежат на идентификация, съгласно чл. 51 от Закона за ветеринарномедицинската дейност (ЗВМД).

(2) Собствениците на животни по ал.1 от наредбата са длъжни да ги идентифицират чрез поставяне на Индивидуален идентификатор одобрен от БАБХ и/или ветеринарномедицински паспорт, издаден от Областна дирекция но безопасност на храните- гр. Ямбол.

(3) Забранява се транспортирането на селскостопански животни на територията на община Елхово да се извършва без ветеринарномедицинско свидетелство, а за едрите преживни и еднокопитни животни - и с ветеринарномедицински паспорт.

(4) Животните се транспортират при условия, гарантиращи здравето, физиологичните и поведенческите им нужди в специализирани, лицензирани транспортни средства, а болни животни или животни, който са били в контакт с болни животни, само с писмено

разпореждане на ветеринарен лекар.

**РАЗДЕЛ VII**

**ПРАВА И ЗАДЪЛЖЕНИЯ НА КМЕТОВЕТЕ И КМЕТСКИТЕ НАМЕСТНИЦИ**

**НА НАСЕЛЕНИТЕ МЕСТА**

**Чл.25.** Кметовете и кметски наместници осъществяват контрол при отглеждането на селскостопански животни за:

1. Спазване на допустимия брой селскостопански животни отглеждани за лични нужди;

2. Опазване на общински територии от замърсяване, вследствие отглеждането на селскостопански животни;

**Чл.26.** Кметовете и кметските наместници на населените места в общината са длъжни да:

1.Съдействат за изпълнението на мерките за профилактика, ограничаване и ликвидиране на болестите по животните;

2. Организират изпълнението на разпоредбите от Централния епизоотичен съвет и от комисиите по чл.128 ал.1 от ЗВМД на мерките за ограничаване на болести по животните;

3. Съдействат за организиране на периодични обучения на собствениците и/или ползватели на животновъдни обекти на територията на Община Елхово, свързани с профилактика, ограничаване и ликвидиране на болести по животните и зоонози;

4. Районират пасищата и водопоите в зависимост от епизоотичната обстановка, а при необходимост - забраняват използването им;

5. Предприемат мерки за недопускане на животни в депата за отпадъци;

6. Организират и предприемат действия за събиране и обезвреждане на умрелите безстопанствени животни съгласно изискванията на Регламент (ЕО) № 1069/2009;

7. Организират определянето на терен за загробване на трупове на животни и предприемат действия за събиране и унищожаване на странични животински продукти

извън обектите по чл. 259, ал.1 и 2 и инсталациите по чл.259 от ЗВМД, обезвреждането на странични животински продукти извън обекти по чл. 259, ал. 1 и 2 от ЗВМД и инсталациите по чл. 259а от ЗВМД, в случаите, определени в чл.19 параграф 1 от Регламент (ЕО) № 1069/2009;

8. Предприемат мерки за недопускане използване на общински пасища и места за водопой от безстопанствени животни и животни, които не са идентифицирани и/или на

които не са извършени мерките по програмата за профилактика, надзор, контрол и ликвидиране на болести по животните и зоонози;

9. Предприемат мерки за недопускане на свободно движение на животни по улиците на населените места;

10. Определят маршрута на движение на животните от сборни стада по улиците на населените места;

11. Осъществяват контрол за спазване на наредбата;

12. Организират ежегодно в срок до 20 октомври извършването на инвентаризация на животните в животновъдните обекти-лични стопанства, и изготвят списък, който съдържа имената на собствениците на животни, броя, вида и категорията на животните от животновъдните обекти. В срок до 7 работни дни от извършване на инвентаризацията предават списъка на официалния ветеринарен лекар, отговарящ за общината, и го поставят на видно място;

13. При възникване на епизоотично огнище оказват съдействие и подпомагат дейността на ветеринарните лекари по прилагане на мерките за ограничаване и ликвидиране

на болестите като:

а) актуализират списъка по т.13;

б) организират дейностите по загробване на труповете на животните до терена за загробване;

в) под контрола на официален ветеринарен лекар организират изграждането и поддържането на дезинфекционни площадки на входовете/изходите на населените места, на чиято територия е констатирано епизоотичното огнище;

г) осигуряват помощен персонал и технически средства, необходими за изпълнение мерките за ограничаване и ликвидиране на болестта по животните на съответната територия;

д) съвместно с органите на МВР ограничават достъп на външни лица до населените места, на чиято територия е констатирано епизоотичното огнище;

е) забраняват провеждането на масови мероприятия в населените места, на чиято територия е констатирано епизоотичното огнище.

**Чл.27.** Кметовете и кметски наместници участват в комисиите, определени със заповед на директорът на ОДБХ за извършване на проверка на личните стопанства за спазване на изискванията на съответната наредба на министъра на земеделието, храните и горите.

 **Чл.28.** Водят регистър на пчелните семейства на подвижното пчеларство.

**РАЗДЕЛ** **VIII**

**КОНТРОЛ И АДМИНИСТРАТИВНОНАКАЗАТЕЛНИ РАЗПОРЕДБИ**

**Чл.29.** Контролът по изпълнението на тази наредба се осъществява от Кмета на общината, кметовете или кметски наместници на населени места или упълномощени от тях длъжностни лица.

**Чл.30.** Контролните органи извършват проверки в недвижими имоти, в които се отглеждат животни, по постъпили писмени молби, жалби и сигнали за нарушения на наредбата, подадени от държавни органи, физически и юридически лица, като анонимни сигнали не се проверяват.

**Чл.31.(1)** В изпълнение на своите правомощия контролните органи дават предписания за отстраняване на ковстатираните нередности, като определят срок за отстраняването им.

**(2)** При неизпълнение на дадени преди това предписания, съгласно ЗАНН, контролните органи информират органите определени в Закона за ветеринарномедицинската дейност и Наредба № 44 от 20.04.2006 г. за ветеринарномедицинските изисквания към животновъдните обекти.

**(3)** Установяването на нарушенията, издаването, обжалването и изпълнението на наказателните постановления, за нарушения извън тези по Закона за ветеринарномедицинската дейност и Наредба№ 44 от 20.04.2006 г. за ветеринарномедицинските изисквания към животновъдните обекти, става по реда на Закона за административните нарушения и наказания (ЗАНН).

(4) Наказателните постановления се издават от кмета на общината или упълномощено от него лице.

**Чл.32. (1)** Наказва се с глоба от 50 до 500 лв., собственик на селскостопански животни, който наруши забрана на чл.15 от настоящата наредба.

**(2)** Когато нарушението по чл. 15 е извършено повторно, глобата е от 100 до 1000 лв.

 (3) Нарушението е повторно, когато е извършено до една година от влизане в сила на наказателното постановление, с което нарушителят е наказан за нарушение от същия вид.

(4) Когато нарушението е извършено от юридическо лице или едноличен търговец се налага имуществена санкция в размер от 500 лв. до 2000 лв., а при повторно нарушение - от 1000 лв. до 4000 лв.

**Чл.33.** Установените в тази наредба административни наказания се налагат в случай, че за същото нарушение не е предвидено по-тежко наказание в друг висшестоящ нормативен акт.

**Чл.34.** За всички неуредени въпроси в тази наредба се прилагат условията на действащите в Република България нормативни актове в тази област.

**ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ**

§1. По смисъла на наредбата:

1. **„Селскостопански животни“** са едри и дребни преживни животни, свине и еднокопитни и др., отглеждани с цел производство на суровини и храни от животински

произход или за други стопански цели.

2. **„Животновъден обект”** е всяко място, където временно или постоянно се отглеждат или настаняват животни, с изключение на ветеринарни клиники или амбулатории.

3. **„Животновъден обект за отглеждане на свине във фамилна ферма“** е обект с въведени мерки за биосигурност за отглеждане на 10 броя свине майки и приплодите им, но не повече от 200 броя свине общо.

4. **„Идентификация на животно”** е характеризирането му по неговата маркировка, паспортни и регистрационни данни;

5. **„Собственик на животновъден обект“** е физическо лице, едноличен търговец или юридическо лице. което притежава документи, доказващи собствеността и/или правото на ползване върху обекта.

6. **„Лични нужди“** е отглеждане на продуктивни животни в лични стопанства с цел добив на суровини и храни за лична употреба.

7. **„Лично стопанство”** е животновъден обект съгласно чл.47 от Допълнителните разпоредби на Закона за животновъдството.

8. **„Отглеждането на селскостопански животни със стопанска цел”** е отглеждането на селскостопански животни в обем, надвишаващ обема по чл. 1, ал. 2, т. 1 от Наредба № 44 от 20.04.2006 г. за ветеринарномедицинските изисквания към животновъдните обекти.

§2. Наредбата за обема на животновъдната дейност и местата за отглеждане на селскостопански животни на територията на Община Елхово се издава на основание чл. 21, ал. 2 от Закона за местното самоуправление и местната администрация, във връзка с чл. 133, ал. 1 от Закона за ветеринарномедицинската дейност и Наредба № 44 от 20.04.2006г. (изменена и допълнена на 21.01.2020 г.) за ветеринарномедицинските изисквания към животновъдните обекти.

§3. До влизането в сила на тази Наредба вече изградените животновъдни обекти за отглеждане на селскостопански животни със стопанска цел в строителните граници на населените места в общината, отговарящи на изискванията на Наредба № 44 от 20.04.2006 год. за ветеринарномедицинските изисквания към животновъдните обекти, не подлежат на задължителна промяна.

§ 4. Изпълнението на Наредбата се възлага на Кмета на общината и кметовете на населените места.

§ 5. Тази Наредба е приета с РЕШЕНИЕ № **227/20/3/** по Протокол № 20 от 29.07.2021г. на Общински съвет Елхово.

**НИКОЛАЙ ТОНЧЕВ**

Председател на ОбС-Елхово